Et ulovligt forhold mellem en 13-årig pige og en godt 20 år ældre mand blev afsløret af politiet, da manden blev anholdt for narkohandel.

Politiet ledte efter narkoregnskaber på hans computer, men fandt en videooptagelse, hvor han havde sex med pigen på et hotelværelse, samt hundredevis af billeder med børneporno.

Politiet fik identificeret den 13-årige pige, der bor på Fredericia-egnen, og hun forklarede, at hun næsten hver weekend mødtes med manden på Hotel Postgården i Oldenborggade 4 i Fredericia. Han bestilte hotelværelset og kørte til Fredericia fra Nordsjælland for at mødes med pigen.

Mødtes på nettet

Parret havde mødt hinanden på internettet. Hun var også flere gange med i hans bil, når han leverede narkotika på rastepladser i Jylland. Han havde fortalt pigen, at han var sælger af Viagra-piller.

I dag idømte retten i Hillerød Alex Christensen tre et halvt års fængsel for narko, våbenbesiddelse, børneporno og det ulovlige forhold til den 13-årige pige. Dommen faldt på hans 36-års fødselsdag. Retten konfiskerede 309.000 kr. i kontanter, som Alex Christensen havde, da han blev anholdt.

Nye ejere kede af sagen

Alex Christensen tilstod stort set det hele og forklarede, at det var ham, som afbrød forholdet til pigen.

Men ifølge tiltalen stod forholdet på fra 20. februar 2010, da pigen var 13, og til 1. maj 2011, hvor hun var fyldt 14.

Hotel Postgården har skiftet ejer, efter at det ulovlige forhold mellem manden og den 13-årige pige blev opdaget. Hotelværterne Bjarne Uth og Bent Wind overtog hotellet den 15. november sidste år og er ked af, at sagen nu belaster hotellets omdømme:

- Vi forsøger at få et forsømt hotel op at stå, og er kede af at blive sat i forbindelse med sagen, der fandt sted under den tidligere ejer, siger Bjarne Uth og Bent Wind.

Piller og våben

Da politiet slog til, fandt betjente en masse piller på den 36-åriges bopæl, blandt andet 145.000 styk Diazepam, 17.500 Nitrazepam tabletter samt mindre partier af kokain, hash og amfetamin.

Politiet fandt også ulovlige våben som en Steyer riffel og slag- og stikvåben.

Videooptagelsen, hvor han havde sex med den 13-årige på Hotel Postgården, lå på hans computer sammen med 554 fotos med børneporno.

Den 36-årige tog betænkningstid med hensyn til anke.